དུང་ཆེན།

དུང་ཆེན་ནི་སངས་རྒྱས་ཆོས་ལུགས་ཀྱི་རོལ་ཆའི་གྲས་ཤིག་ཡིན་ཞིང་། དེའི་རྒྱུ་ལ་དངུལ་དང་།ཏུང་།རག་ཟངས་སོགས་སྣ་ཚོགས་ཡོད།བོད་ཀྱི་དགོན་སྡེ་ཆེ་གྲས་སོགས་མང་ཆེ་བར་དར་སྲོལ་ཆེན་པོ་ཡོད། དེ་ནི་སྤྱི་ལོའི་དུས་རབས་བཅུ་གཅིག་པའི་ནང་བོད་རང་དུ་བཟོ་སྐྲུན་བྱས་པའི་རོལ་མོའི་གྲས་ཤིག་ཡིན་ཞིང་།ཆོས་འབྱུང་མཁས་པའི་དགའ་སྟོན་ལས་ལྷ་བཙུན་བྱང་ཆུབ་འོད་ཀྱིས་བསུ་བའི་བཀོད་པ་ཆེན་པོས་སྤྱན་འདྲེན།རག་དུང་ཡང་སྔར་མེད་པ་ལ་ཇོ་བོ་སྤྱན་འདྲེན་པའི་ཕྱིར་བཅོས་ཏེ་ལོ་པཎ་སྤྱན་འདྲེན་གྱི་དུང་དུ་གྲགས་ཞེས་གསལ་བ་དང་། ལྷ་བཙུན་བྱང་ཆུབ་འོད་ནི་སྐབས་དེ་དུས་སྟོད་མངའ་རིས་ཀྱི་རྒྱལ་པོ་ཞིག་ཡིན་པས་རག་དུང་དེ་ཡང་སྟོད་ཁུལ་དུ་གསར་བཟོ་མཛད་པ་མིན་ནམ་སྙམ།གཞན་ཡང་མཁས་པ་འགས་རག་དུང་དང་གླིང་བུ་སོགས་ལ་དྭགས་སུ་གསར་བཟོ་མཛད་དེ་པཎྜི་ཏ་སྤྱན་འདྲེན་ཞེས་གསུངས་འདུག་པས་དཔྱད་པར་ཞུ། དེ་བཞིན་བོད་ཀྱི་དགོན་སྡེ་ཁག་གི་ནང་དུ་ལོ་བརྒྱ་ཕྲག་ཁ་ཤས་ཀྱི་སྔོན་རོལ་ནས་བཟོས་པའི་རང་རང་སོ་སོའི་ཆོ་གའི་གདངས་དབྱངས་དང་མཐུན་པའི་དུང་ཚིག་དབྱངས་རིས་དཔེ་གཟུགས་འདྲ་མིན་འགའ་ཤས་དུས་ད་ལྟའང་མཐོང་རྒྱུ་ཡོད་པ་དང་ཉར་ཚགས་བྱས་ཡོད།    །
Category:རོལ་ཆའི།